Alueiden komitean lausunto aiheesta "Kuudes raportti televiestinnän sääntelypaketin täytäntöönpanosta"

(2002/C 19/01)

ALUEIDEN KOMITEA, joka

ottaa huomioon komission esittämän kuudennen raportin televiestinnän sääntelypaketin täytäntöönpanosta KOM(2000) 814 lopullinen,

ottaa huomioon komission 7. joulukuuta 2000 Euroopan yhteisön perustamissopimuksen 265 artiklan 1 kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 13. kesäkuuta 2000 tekemän päätöksen antaa lausunnon valmistelu valiokunta 3:n "Euroopan laajuiset verkot, liikenne, tietoyhteiskunta" tehtäväksi,

ottaa huomioon lausuntonsa aiheista "Komission tiedonanto Euroopan parlamentille, neuvostolle, talous- ja sosiaalikomitealle ja alueiden komitealle - Viides raportti televiestinnän sääntelypaketin toteuttamisesta" KOM(1999) 537 lopullinen ja "Komission tiedonanto Euroopan parlamentille, neuvostolle, talous- ja sosiaalikomitealle ja alueiden komitealle - Kohti sähköisen viestinnän perusrakenteiden ja niihin liittyvien palvelujen uutta järjestelmää - Vuoden 1999 viestintäalan uudelleentarkastelu" KOM(1999) 539 lopullinen - CdR 520/99 fin(1),

ottaa huomioon lausuntonsa aiheesta "Ehdotus Euroopan parlamentin ja neuvoston direktiiviksi yleispalvelusta ja käyttäjien oikeuksista sähköisen viestinnän verkkojen ja palvelujen alalla" KOM(2000) 392 lopullinen - COD 2000/0183(2) - CdR 274/2000 fin(3),

ottaa huomioon valiokunta 3:n 4. heinäkuuta 2001 hyväksymän lausuntoluonnoksen (CdR 52/2001 rev.) (esittelijä: Risto Koivisto, FIN/PSE),

hyväksyi 19. ja 20. syyskuuta 2001 pitämässään 40. täysistunnossa (20. päivän kokouksessa) yksimielisesti seuraavan lausunnon.

Alueiden komitea

1. yhtyy tiedonannossa esitettyyn arvioon Euroopan unionin teletoiminnan säätelypolitiikan tuloksellisuudesta ja toteaa sen myös tarpeelliseksi etenkin jäsenmaiden ja alueiden kesken vallitsevien tariffierojen kasvun hillitsemiseksi.

2. pitää säätelyn ja telemarkkinoiden kehitystä kuvaavien raporttien laadinta vuosittain tehokkaana tapana vaikuttaa myös teleyritysten käyttäytymiseen.

3. tukee lämpimästi komission toimenpiteitä yksinkertaistaa kansallisia toimilupakäytäntöjä.

4. toistaa aikaisemmissa lausunnoissaan esittämänsä näkökannan, että teletoiminnan sääntelypolitiikan onnistumista ei luotettavasti voida mitata jäsenvaltion tasolla, koska erot alueiden kesken teletoiminnan palvelujen tarjonnassa edelleen kasvavat ja etääntyvät kansallisista keskiarvoista.

5. toivoo sen vuoksi seuraavassa seurantaraportissa kiinnitettävän enemmän huomiota alueellisten markkinoiden eroihin erityisesti uuden sääntelykehyksen yleispalveluvelvoitteen, paikalliskilpailun ja kuluttajien etujen toteutumisen selvittämiseksi.

6. korostaa, että kuntien tulee edelleenkin alueensa kehittämistä koskevien velvoitteittensa mukaisesti voida vaikuttaa antennien ja kaapeleiden sijoitteluun yhdyskuntasuunnitteluun, ympäristöön ja kansanterveyteen liittyvien kokonaistavoitteiden mukaisesti eikä pidä teleoperaattoreiden asiassa kokemaa ongelmaa yhteiskunnallisesti edellä mainittujen tavoitteiden tasoisena kysymyksenä.

7. pitää komission tavoin Euroopan kilpailukyvyn kannalta erittäin merkittävänä sitä, että kiinteiden Internet-yhteyksien hinnoittelussa ja yleisyydessä sekä myös alueellisessa kattavuudessa voitaisiin päästä lähemmäksi Yhdysvaltojen tasoa ja korostaa rakennerahastojen roolin selvittämisen merkitystä niillä alueilla, missä kilpailu ei tuo tilanteeseen parannusta.

8. toteaa keskeisenä esteenä erityisesti paikalliskilpailun laajentumiselle olevan, että sekä sisältö- että verkkopalveluihin liittyvät liiketoimintaintressit ovat edelleen liian lähellä toisiaan huolimatta sääntelytoiminnan ansiosta eriytetyistä kirjanpidoista ja viittaa tältä osin esimerkiksi kuntien tietoverkkoinvestoinneista saatuihin, sisältöpalvelujen kilpailua lisääviin hyviin kokemuksiin.

9. myöntää kilpailun edistämisen laajakaistaisissa ASDL-palveluissa tärkeäksi eEurope-ohjelman tavoitteiden kannalta, mutta toivoo seuraavissa raporteissa tarkasteltavan myös ADSL-palvelujen maantieteellisen kattavuuden kehitystä sääntelykehyksen näkökulmasta, koska monella alueella ei näiden palvelujen tarjontaa vielä ole lainkaan eivätkä palvelut myöskään kuulu yleispalveluvelvoitteen piiriin.

10. korostaa tarvetta löytää innovatiivista kehittämistä edellyttävällä alalla oikea tasapaino avoimen kilpailun ja sääntelyn suhteen, jotta myös määräävään markkina-asemaan nouseminen voisi olla yrityksen tuotekehitykselle tavoittelemisen arvoista.

11. haluaa kiinnittää komission huomiota erilaisten uusien vaihtoehtoisten tekniikoiden markkinoille tulon luovan uutta kilpailua ja vähentävän täten sääntelytarvetta ja pitää siksi tärkeänä, että sääntelyn määrää voidaan tulevaisuudessa joustavasti myös vähentää, koska osittain kyseessä on myös kuluttajien maksettavaksi viime kädessä tulevista yritysten lisäkustannuksista.

Bryssel 20. syyskuuta 2001.

Alueiden komitean

puheenjohtaja

Jos Chabert

(1) EYVL C 226, 8.8.2000, s. 56.

(2) EYVL C 365, 19.12.2000, s. 238.

(3) EYVL C 144, 16.5.2001, s. 60.